钦定古今图书集成/明伦汇编/官常典/第616卷 > 翟溥福
## 钦定古今图书集成/明伦汇编/官常典/第616卷 > 翟溥福

按《明外史循吏传》：“溥福，字本德，东莞人。永乐二年进
士。除青阳知县。有惠爱县近九华山，虎恒为患，溥福
斋戒移檄山神，虎即殄。久之，移新淦，亦有善政。入为
刑部主事，进员外郎，为尚书魏源所器。正统元年七
月，诏举廷臣堪任郡守者，源以溥福应，乃擢南康知
府。博咨利弊，首去疾苦，省刑罚，禁横征，民情胥悦。先”
是岁歉，民有擅发富室仓粟及收取漂流官木者，前
守悉坐以盗，当死者百馀人。溥福阅实，悉杖而遣之。
地滨鄱阳湖，舟遇风涛，苦无所泊，为筑堤百馀丈，往
来者便之。尝游庐山，见白鹿洞书院兵燹后，废为瓦
砾，慨然叹息，即倡举兴复，且延师训其子弟，朔望躬
诣讲授，自是文教日兴。考绩赴部，以年老乞归。侍郎
赵新先巡抚江西，稔其治行，大声曰：“翟君，此邦第一
贤守也，胡可听其去？”恳请累日，乃许之。辞郡之日，父
老争携金帛为赆，悉却不受。众挽舟涕泣不忍舍，因
建祠湖堤上祀之。又配享白鹿书院之三贤祠。三贤
者，唐李渤，宋周敦颐、朱熹也。溥福生平刚方廉谨，入
仕三十馀年，始终一节，称“一时良吏”焉。